Wiers se moordsaak sloer steeds | Netwerk24
Deur Marietie Louw-Carstens 10 September 2018 12:39
Die tuinier van Polokwane wat aangekla is van die moord op Tanya Wiers (44), 'n ma van drie kinders, se regsverteenwoordiger het hom teen Maandagoggend nog nie gekonsulteer nie.
Die verhoor van Frans Maela (28) moet Maandag begin. Die saak is in Februarie reeds uitgestel omdat die polisie nog gewag het op die uitslag van forensiese bewyse.
Frans Maela (28) staan tereg weens die moord op Tanya Wiers van Polokwane, Limpopo.
Tanya Wiers (44) is in Februarie 2017 in Polokwane vermoor.
Regter Gerrit Muller het aan Maela se prokureur, van Regshulp SA, gesê hy het tot 14:00 tyd om sy kliënt te konsulteer, want die verhoor gaan beslis Maandag voort.
Wiers is op 7 Februarie 2017 helder oordag in die gesin se huis in Eduanpark, Polokwane, oorval toe sy by die huis aangekom het nadat sy inkopies gaan doen het.
Sy is minstens 21 keer, eers met 'n skêr en toe met 'n steakmes, gesteek. Haar oë is uitgekerf.
Maela het by die Wiers-gesin se bure as tuinier gewerk.
Van die juweliersware en 'n tabletrekenaar wat uit die huis gesteel is, is dieselfde dag by Maela gekry. Hy is dieselfde dag vir Wiers se moord in hegtenis geneem en is sedertdien in aanhouding.
Hy het Maandagoggend 'n wit styfpassende T-hemp en denim aangehad. 'n Sonbril was in sy hemp se kraag ingedruk toe hy in voetboeie na die hofselle begelei is.
Rolf, Wiers se man, was Maandagoggend saam met sy twee oudste kinders, Bianca en Rolf jr., in die hooggeregshof in Polokwane.
Hulle is gefrustreerd dat die verhoor nog nie begin het nie.
Die seun het op sy ma se halfnaakte en bebloede lyk afgekom toe hy die betrokke dag van die skool af gekom het. Wiers is in die kombuis van die ruim huis aangeval. Bloedmerke teen die mure het gewys hoe sy van haar moordenaar probeer vlug het.